Page:Anglo-Saxon version of the Hexameron of St. Basil.djvu/57



Basilius se eadiga. be þam we ær awriton. wæs swiðe halig bisceop. on Cessarean byrig. on Greciscre ðeode. God lufigende swiðe. on clænnesse wunigende. on Cristes ðeowdome. manegra munuca fæder. munuchades him sylf. he wæs swiðe gelæred. and swyðe mihtig lareow. and he munuc regol gesette. mid swyðlicre drohtnunge. swa swa ða Easternan and ða Greciscean munecas. libbað hyra lif. Gode to lofe wide, he wæs ær Benedictus. ðe us boc awrat. on Ledenre spræce. leohtre be dæle. ðonne Basilius. ac he tymde swa ðeah. to Basilies tæcinge. for his trumnysse. Basilius awrat ane wundorlice boc. be eallum Godes weorcum. ðe he geworhte. on six dagum. "Exameron" gehaten. swiðe deopum andgite. and he awrat ða lare. ðe we nu willað. on Englisceum gereorde secgean. ðam he his recceað. heo gebyrað to munecum. and eac to mynecenum ðe regollice libbað. for hyra drihtnes lufe. under gastlicum ealdrum. Gode ðeowiende. gehealdenre clænnysse. swa swa Cristes ðegenas. campiende wið deoflu. dæges and nihtes.

I. Basilius cwæð ða on his boclican lare. Gehyr ðu min beam. ðines fæder mynegunge. and ðin eare ahyld to minum wordum nu. and mid geleaffullre heortan. hlyst hwæt ic secge. Ic wylle ðe secgan. and soðlice læran ðæt gastlice